ກອງປະຊຸມວຽກງານປະກັນສັງຄົມທົ່ວກໍາລັງປ້ອງກັນຄວາມສະຫງົບ ຄັ້ງທີ I
ກອງປະຊຸມວຽກງານປະກັນສັງຄົມທົ່ວກໍາລັງປ້ອງກັນຄວາມສະຫງົບ ຄັ້ງທີ I ໄດ້ຈັດຂຶ້ນໃນວັນທີ 8 ກັນຍາ 2022 ເປັນປະທານໂດຍ ພົຕ ວັນທອງ ກອງມະນີ ຮອງລັດຖະມົນຕີກະຊວງ ປກສ ຫົວໜ້າກົມໃຫຍ່ການເມືອງ ປກສ, ມີບັນດາສະຫາຍຄະນະພັກກະຊວງ, ຄະນະພັກ-ກົມໃຫຍ່, ຫ້ອງວ່າການກະຊວງ, ກົມ, ກອງບັນຊາການ, ວິທະຍາຄານ ແລະ ກອງບັນຊາການ ປກສ ນະຄອນຫຼວງ, ປກສ ແຂວງ ພ້ອມດ້ວຍພະນັກງານຫຼັກແຫຼ່ງທີ່ຮັບຜິດຊອບວຽກງານປະກັນສັງຄົມ ເຂົ້າຮ່ວມ.
ໃນກອງປະຊຸມ, ພັອ ນາງ ວັດຊະລີ ສິດທິລືໄຊ ຫົວໜ້າກົມປະກັນສັງຄົມ ກົມໃຫຍ່ການເມືອງ ປກສ ໄດ້ຂຶ້ນຜ່ານບົດສະຫຼຸບການຈັດຕັ້ງປະຕິບັດວຽກງານປະກັນສັງຄົມ ໄລຍະປີ 2020-2022 ແລະ ທິດທາງແຜນການປີ 2022-2025 ວ່າ: ໄລຍະຜ່ານມາ, ກົມໃຫຍ່ການເມືອງ ປກສ ໄດ້ເອົາໃຈໃສ່ນຳພາ-ຊີ້ນຳວຽກ ງານປະກັນສັງຄົມ ໂດຍມອບໝາຍໃຫ້ກົມປະກັນສັງຄົມປະຕິບັດພາລະບົດບາດເປັນເສນາທິການໃນການຄົ້ນຄວ້າວາງແຜນການ, ຈັດຕັ້ງປະຕິບັດວຽກງານປະກັນສັງຄົມໃນທົ່ວກຳລັງ ປກສ ອັນພົ້ນເດັ່ນແມ່ນການປະຕິບັດວຽກວິຊາສະເພາະ ໄດ້ຮັບຂໍ້ມູນພະນັກງານບຳນານ-ເສຍອົງຄະ ແລະ ສະມາຊິກຄອບຄົວຜູ້ເກົ່າ ຈາກອົງການປະກັນສັງຄົມແຫ່ງຊາດ ກະຊວງແຮງງານ ແລະ ສະຫວັດດີການສັງຄົມສຳເລັດ; ເກັບກຳສະຖິຕິພະນັກງານບຳນານ-ເສຍອົງຄະ ແລະ ສະມາຊິກຄອບຄົວເພີ່ມນັບແຕ່ປີ 2021 ເຖິງປັດຈຸບັນ 868 ທ່ານ; ໃຫ້ຄຳແນະນຳແກ່ຜູ້ປະກັນຕົນໃນການໄປໃຊ້ບໍລິການປິ່ນປົວສຸຂະພາບຢູູ່ບັນດາໂຮງໝໍທີ່ຕົນເກີດ ສິດປິ່ນປົວ 72 ຄັ້ງ; ໂອນຊໍາລະເງິນຄ່າປະກັນສຸຂະພາບແບບໝອບເໝົາໃຫ້ໂຮງໝໍຄູ່ສັນຍາ ແລະ ຫ້ອງການປະກັນສຸຂະພາບ ກະຊວງສາທາລະນະສຸກ 37 ຄັ້ງ; ປະກອບເອກະສານຂໍອະນຸມັດຈ່າຍເງິນອຸດໜູນຕ່າງໆ 182 ຊຸດ; ປ້ອນຂໍ້ ມູນຂຶ້ນທະບຽນອອກບັດປະກັນສັງຄົມ ໃຫ້ນາຍ ແລະ ພົນຕຳຫຼວດ, ພະນັກງານ ບຳນານ ແລະ ສະມາຊິກຄອບຄົວຢູ່ບັນດາກົມກອງອ້ອມຂ້າງກະຊວງ ແລະ ກອງບັນຊາການ ປກສ ແຂວງ-ນະຄອນຫຼວງວຽງຈັນ 16.594 ບັດ, ສ້າງ-ປັບປຸງ ແບບຟອມຂໍຖອນເງິນອຸດໜູນນະໂຍບາຍຕ່າງໆ 108 ສະ ບັບ.
ຈາກນັ້ນ, ພົຈວ ປອ ສຸວັນນີ ສີສຸພາບມີໄຊ ຮອງຫົວໜ້າກົມໃຫຍ່ການເມືອງ ປກສ ຜູ້ຊີ້ນຳວຽກງານປະກັນສັງຄົມ ກະຊວງ ປກສ ໄດ້ຜ່ານຄຳແນະນຳ ຂອງລັດຖະມົນຕີກະຊວງ ປກສ ກ່ຽວກັບການຈັດຕັ້ງປະຕິບັດກົດໝາຍ ວ່າດ້ວຍການປະກັນສັງຄົມ (ສະບັບປັບປຸງ) ໃນກຳລັງ ປກສ ສະບັບເລກທີ 06/ປກສ, ລົງວັນທີ 2 ມີນາ 2022; ຂໍ້ຕົກລົງຂອງລັດຖະມົນຕີກະຊວງ ປກສ ວ່າດ້ວຍວຽກງານປະກັນສຸຂະພາບໃນກຳລັງ ປກສ ສະບັບເລກທີ 1514/ປກສ, ລົງວັນທີ 6 ກັນຍາ 2022.
ພ້ອມດຽວກັນນີ້, ບັນດາຜູ້ແທນທີ່ເຂົ້າຮ່ວມປະຊຸມຍັງໄດ້ຮັບຟັງການເຜີຍແຜ່ຄຳແນະນຳຂອງກົມໃຫຍ່ການເມືອງ ປກສ ກ່ຽວກັບການຂຶ້ນທະບຽນ, ການອອກບັດປະກັນສັງຄົມ ແລະ ການຄຸ້ມຄອງບັນຊີສະມາຊິກປະກັນສັງຄົມໃນກຳລັງ ປກສ ສະບັບເລກທີ 1265/ກມປສ, ລົງວັນທີ 4 ເມສາ 2022 ພ້ອມທັງມີການປະກອບຄຳຄິດເຫັນ ແລະ ແລກປ່ຽນຄວາມເຫັນຢ່າງກົງໄປກົງມາກ່ຽວກັບຂົງເຂດວຽກງານປະກັນສັງຄົມ.
ໂອກາດດຽວກັນນີ້, ພົຕ ວັນທອງ ກອງມະນີ ໄດ້ມີທິດຊີ້ນຳໃນຊຸມປີ 2022- 2025 ຕໍ່ໜ້າໃຫ້ສືບຕໍ່ສຶກສາອົບຮົມການເມືອງນຳພາແນວຄິດໃຫ້ພະ ນັກງານ-ນັກຮົບທີ່ເຮັດວຽກງານປະກັນສັງຄົມໃຫ້ມີຄວາມສະຫງົບອຸ່ນອຽນ, ມີສະຕິຕໍ່ການຈັດຕັ້ງ, ສະຕິປະຕິບັດລະບຽບວິໄນ, ຄວາມສາມັກຄີເປັນເອກະພາບພາຍໃນ, ຄວາມຮັບຜິດຊອບຕໍ່ໜ້າທີ່ການເມືອງ, ນ້ຳໃຈອົດທົນຜ່ານຜ່າອຸປະສັກຂໍ້ຫຍຸ້ງຍາກ ເພື່ອເຮັດສຳເລັດໜ້າທີ່ຂອງຕົນ, ຄວາມບໍລິ ສຸດສັດຊື່, ມີຈັນຍາບັນ ແລະ ຈັນຍາທຳໃນການປະຕິບັດໜ້າທີ່ ໂດຍເອົາໃຈໃສ່ປະຕິບັດເບີກຈ່າຍເງິນອຸດໜູນ ແລະ ເງິນນະໂຍບາຍຕ່າງໆໃຫ້ພະນັກ ງານບຳນານ-ເສຍອົງຄະ, ພະນັກງານປະຈຳການ ແລະ ສະມາຊິກຄອບຄົວຕາມທີ່ໄດ້ກຳນົດໃນແນວທາງນະໂຍບາຍຂອງພັກ, ກົດໝາຍ ແລະ ລະບຽບການຕ່າງໆໃຫ້ມີປະສິດທິຜົນຍິ່ງຂຶ້ນ.